

**ПРОЕКТ!**

**СТАНОВИЩЕ**

НА СИНДИКАТА НА БЪЛГАРСКИТЕ УЧИТЕЛИ ПО НАЦИОНАЛНА СТРАТЕГИЯТА ЗА УЧЕНЕ ПРЕЗ ЦЕЛИЯ ЖИВОТ (2014 – 2020г.)

Предложената Стратегия за учене през целия живот е естествено продължение на стратегията 2008 – 2013 г. С нея се определя стратегическата рамка на държавната политика за образование и обучение в периода 2014 -2020 г., насочена към постигането на европейската цел за интелигентен, устойчив и приобщаващ растеж. За „учене през целия живот“ се използва определението използвано в Меморандума на ЕК за УЦЖ (2000), а именно : „всяка дейност за учене, предприемана през целия живот за подобряване знанията, уменията и компетентностите“.

В първата част на Стратегията се прави анализ на актуалното състояние на УЦЖ в България. Отбелязват се залегналите в Стратегията 2008 - 2013 цели и тяхното изпълнение.

Отчита се, че с изключение на показателите „дял на преждевременно напусналите образователната система“(12.5%) и „дял на лицата на възраст 20-24 години със завършено най-малко средно образование“ (85%) България е сред последните страни в ЕС. Особено нисък е показателя „участие в УЦЖ на населението на възраст 25 - 64 г.“ – 1.5% при среден за ЕС – 9%.

Сериозна тревога предизвикват и резултатите от изследването PISA, определящо равнището на функционална грамотност, като в две от трите познавателни области България е на последно място.

Правилно е отчетена фрагментарността в системата на образованието – всеки отделен сектор е независим, но и самостоятелно планира, отчита резултати, прави анализи без достатъчна връзка с останалите. Липсата на единство предопределя и част от отрицателните резултати.

При целите поставени за периода 2014 – 2020 г. се акцтира въху разширяване обхвата на предучилищната подготовка, подобряване резултатите на 15 годишните със слаби постижения (по PISA), повишаване дела на придобилите професионална квалификация в технически специалности, повишаване дела на завършилите висше образование, повишаване дела на населението на 25 – 64 години участвало в обучения.

В същинската част на Стратегията се представя състоянието, определят се целите и дейностите за тяхното постигане по отделните направления в системата Учене през целия живот: - предучилищното възпитание и подготовка, същинското образование – с две насоки – подобряване качеството на училищното образование и резултатите от него и намаляване на отпадащите, повишаване качеството на професионалното образование и гарантиране на конкурентноспособност и заетост, модернизиране на висшето образование, развиване на възможности за неформално и самостоятелно учене.

Следва да се отбележи, че в анализа са изведени основните проблеми стоящи пред УЦЖ в България. За разлика от други документи, където свенливо се говори за ниската успеваемост на ученици, чиито майчин език не е български, тук е ясно казано, че става дума за ромския етнос. Може да се приветства заложената насока за разширяване на обхвата на предучилищното възпитание и подготовка и на неговото качество.

По отношение на преждевременно напусналите образователната система - необходимо е да се направи анализ при кои от причините довеждащи до отпадане от системата е най-значимо намалението, при сравнението с Европа да се съпостави характеристиката на отпадащите от системата. Съгласно Препоръката на Съвета на Европейския съюз като „преждевременно напуснали училище” се определят лицата между 18 и 24 години, завършили едва основно образование или по-ниска образователна степен, и които вече не участват в никаква форма на образование или обучение.

Не можем да се успокояваме от факта за по-нисък процент отпадащи, ако характеристиката на този процент е различна – пр. в Европа по-голямата част са придобили основно образование и не са продължили да се обучават в средно училища, а у нас има значителен дял на никога не посещавали училище и отпаднали от системата преди придобиване на основно образование. Разбира се, написаното тук не е констатация, а призив за изследване структурата на отпадналите от системата.

Положително сред заложените дейности е включването на родителите и местната общност (стига да се намерят подходящи механизми), създаване на подходящи пътеки за реинтегриране в образователната система, създаване на условия за разширяване на обхвата на включените в целодневна организация на учебния ден.

В частта посветена на повишаване качеството на училищното образование са залегнали ред положителни, модерни дейности, но прави впечатление, че не е развит достатъчно въпроса за непрекъсната, осигурена от държавата и адекватна на предвижданите промени квалификация на учителите. Без система от подобни мерки едва ли предвижданите добри дейности ще се осъществят пълноценно.

За повишаване качеството на образованието, следва да се помисли и за осигуряване на научен потенциал – създаване на институт за образованието, който да подготвя, апробира и предлага на МОН за въвеждане новите, периодично актуализирани учебни планове и учебно съдържание.

Трудно може да се приеме и идеята за промяна системата на делегирани бюджети в посока – включване като елемент на финансирането постигнатите успехи от училището. Считаме, че училищата в страната се намират в твърде неравностойни позиции и подобна промяна би довела единствено до влошаването финансовото състояние на основната част от тях и обособяване на малка група „елитни“ училища.

Особено внимание е отделено на професионалното образование и обучение със стремеж към 2020 г. да се увеличи значително дела на придобилите професионална квалификация по технически специалности.

Добро впечатление тук прави насочеността към кариерно ориентиране и кариерно развитие, но би трябвало да се потърсят по-целеви мерки за ангажимент на бизнеса, потребителя на работната сила, към професионалното образование и обучение.

Голямо внимание е отделено на системата на висшето образование. В духа на европейската цел за постигане на „интелигентен растеж“ това има основание, обръщайки внимание на факта, че във ВУЗ функционират звена за непрекъснато, продължаващо или следдипломно обучение.

В тази посока следва за се заложи адекватна към съвременните условия подготовка на учителските кадри във ВУЗ, като се извършат съответни промени в учебните програми.

По отношение кариерното ориентиране на студентите и осигуряване на заетост – следва да са помисли и за механизми осигуряващи задържане на завършилите студенти в страната, чрез осигуряване на привлекателни работни места възможности за развитие.

В частта „развитие на възможностите за неформално и самостоятелно учене“ правилно е отчетено, че в България систематичното обучение от страна на работодателя на работниците и служителите е слабо развито и е практика основно в големите предприятия.

Заложените в направлението дейности са последователни и насочени както към стимулирането на самите работещи или незаети лица да участват в процеса на УЦЖ с цел повишаване на квалификацията, придобиване на нови умения и компетентности, така и към стимулиране на работодателите за организиране на обучения, децентрализиране и на системата на обучение за възрастни, ангажиране на местната власт и културните институции в този процес.

Положителни са мерките за реинтегриране, както и за валидиране на придобити по неформален път знания, но изпълнението на тези политики и мерки е възможно само при извършването на съществени законови промени.

Важен елемент на Стратегията и особено необходим за успешното реализиране е частта посветена на координиране взаимодействието на заинтересованите страни. С формирането на координирана политика на национално ниво и изграждане на устойчиви механизми за местно и регионално иницииране ще се гарантира изпълнението й.

В раздела за координация, наблюдение и отчитане на изпълнението считаме, че е уместно съществуването като обособен орган на Национален съвет за учене през целия живот. Предлагаме в него да си включат и социалните партньори, което ще доведе до по-голяма обективност и прозрачност.

По отношение на планирането – освен изготвянето на ежегодни планове за изпълнение на стратегията, считаме, че трябва да има един по-общ план, обхващащ целия период на действие в който да залегнат и планираните за изпълнение параметри по години и отделни направления.

Разделът за финансиране е твърде „скромен“ – „Финансирането на изпълнението на настоящата Стратегия се осъществява със средства на Държавния бюджет, със средства от Европейските фондове и програмата на ЕС „Еразъм+“, както и чрез дарения, спонсорство и други източници.“

Смятаме, че следва да има поне общи финансови показатели с които да се уточнят средствата за осъществяване на Стратегията – тя е планирана до 2020 г., с какъв бюджет ще залегне в държавния бюджет за 2014 г., примерно? На какъв процент европейски средства се разчита при нейното прилагане?

В заключение – Стратегията е необходима, навременна, засяга един от основните въпроси в сферата на образованието, има редица положителни страни, но и е необходима конкретизация по отношение на програми и мерки, яснота по въпроса за финансирането и възможности за прозрачност при изпълнението чрез включване на социалните партньори при наблюдението и отчитането.